Source: https://www.poyry.fi/uutiset/jaakko-poyry-group-kasvattanut-omistustaan-electrowatt-engineering-ag-sta-100-prosenttiin
Timestamp: 2020-02-19 09:53:37+00:00
Document Index: 12902898

Matched Legal Cases: ['KKO ', 'KKO ', 'KKO ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

JAAKKO PÖYRY GROUP KASVATTANUT OMISTUSTAAN ELECTROWATT ENGINEERING AG:STA 100 PROSENTTIIN | Pöyry in Finland
Etusivu Uutiset JAAKKO PÖYRY GROUP KASVATTANUT OMISTUSTAAN ELECTROWATT ENGINEERING AG:STA 100 PROSENTTIIN
PÖRSSITIEDOTE 26.4.1999
JAAKKO PÖYRY GROUP KASVATTANUT OMISTUSTAAN ELECTROWATT ENGINEERING AG:STA 100 PROSENTTIIN
YRITYSOSTO TOTEUTETAAN OSAKEPÄÄOMAN KOROTTAMISELLA JA SUUNNATULLA OSAKEANNILLA
Jaakko Pöyry Group Oyj on 23.4.1999 päässyt sopimukseen Electrowatt Engineering AG:n muiden osakkaiden Ernst Göhner Stiftungin ja Nordostschweizerische Kraftwerke AG:n kanssa, Electrowatt Engineering AG:n osakkeiden ostamisesta. Jaakko Pöyry Group kasvattaa näin osakeomistuksensa Electrowatt Engineering AG:sta 100 prosenttiin. Kauppahinta 30 prosentin omistusosuudesta on 32.914.160 markkaa (5,5 miljoonaa euroa).
Jaakko Pöyry Group käytti optio-oikeuttaan hankkia osake-enemmistö sveitsiläisestä Electrowatt Engineering AG:sta 11.1.1999. Tällöin Jaakko Pöyry Groupin osakeomistus Electrowatt Engineering AG:sta kasvoi aiemmasta 49 prosentin osakeomistuksesta 70 prosenttiin.
Jaakko Pöyry Group Oyj:n hallitus päätti 23.4.1999 käyttää varsinaisen yhtiökokouksen 18.3.1999 antamaa valtuutusta osakepääoman korottamiselle. Yhtiön osakepääoma korotettiin täten 2.837.430 markalla eli 68.500.000 markasta 71.337.430 markkaan tarjoamalla suunnatulla osakeannilla Ernst Göhner Stiftung'ille merkittäväksi 378.324 kappaletta ja Nordostschweizerische Kraftwerke AG:lle merkittäväksi 189.162 kappaletta eli yhteensä 567.486 kappaletta yhtiön 5 markan nimellisarvoista osaketta. Osakkeesta maksetaan 58 markkaa kappaleelta eli yhteensä 32.914.188 markkaa. Emissiovoitto 53 markkaa osakkeelta eli yhteensä 30.076.758 markkaa kirjataan ylikurssirahastoon.
Osakekauppa perustuu Jaakko Pöyry Groupin strategiaan toimia maailmanlaajuisena kansainvälisenä ja alansa johtavana konsultointi- ja suunnittelualan yrityksenä kolmella toimialueella: metsäteollisuus, energia sekä infrastruktuuri ja ympäristö. Electrowatt Engineering AG:n osto vahvistaa Jaakko Pöyry Groupin asemaa kasvavilla energia- sekä infrastruktuuri ja ympäristö -liiketoiminta -alueilla.
Electrowatt Engineering on maailman johtavia energia-alan suunnittelu- ja projektinjohtoyrityksiä, joka on erikoistunut vesi- ja lämpövoimaan, ydinvoiman turvajärjestelmiin sekä jätteenpolttoon. Lisäksi Electrowatt Engineering on Euroopan johtavia raideliikennejärjestelmien ja tunneliväylien suunnittelijoita. Electrowatt Engineering -konsernin liikevaihto vuonna 1998 oli noin 119 miljoonaa euroa.
Yhtiön ja sen tytäryhtiöden palveluksessa on tällä hetkellä noin 350 henkilöä Sveitsissä ja 800 henkilöä 25 muussa maassa.
Yhdessä Jaakko Pöyry Group ja Electrowatt Engineering AG muodostavat osakkuusyhtiöt huomioiden yhden maailman suurimmista riippumattomista suunnittelutoimistoista. Konsernin liikevaihto on runsaat 380 miljoonaa euroa ja sen palveluksessa on yli 4000 henkilöä. Toiminnallisesti Jaakko Pöyry Group:n ja Electrowatt Engineering AG:n Energia- sekä Infrastruktuuri ja Ympäristö - liiketoiminnat on yhdistetty 1999 alusta alkaen.
Teuvo Salminen, toimitusjohtajan sijainen Jaakko Pöyry Group Oyj,
puhelin 09-8947 2872